**Mónosbél Községi Önkormányzat**

**10/2006. (V. 25.) rendelete**

**a temetőkről és a temetkezésről**

Egységes szerkezetben a 11/2007. (V. 24.), 8/2012. (V. 24.), 5/2014. (III. 31.),

17/2014. (XI. 27.), 21/2015 (XII.22.), 15/2016 (XII.15.) és a 3/2019. (II.18.) önkormányzati rendeletekkel

Hatályos: 2019. február 19-től

Mónosbél Község Önkormányzatának Képviselő-testülete a helyi önkormányzatokról szóló 1990. évi LXV. törvény 16. § (1) bekezdésében, továbbá a temetőkről és a temetkezésről szóló 1999. évi XLIII. törvény (továbbiakban: Tetv.) 40. § (1) bekezdése, 41. § (3) bekezdése és a 42. §-ban kapott felhatalmazás alapján – a Tetv. végrehajtására kiadott 145/1999. (X. 1.) Korm. rendeletre (továbbiakban: TeR.) is figyelemmel – az alábbi rendeletet alkotja:

**Általános rendelkezések**

**1. §**

/1/ A szabályozás célja, hogy a település területén a helyi viszonyok figyelembevételével biztosítsa az elhunytakat megillető kegyeleti jogot, a végtisztesség megadása, az emberhez méltó temetés garantálása érdekében; szabályozza a köztemető működési rendjét, a temetés lebonyolításának zavartalanságát.

/2/ A tisztességes temetéshez való jog bármely megkülönböztetés nélkül, mindenkit megillet.

/3/ A temetés módja lehet egyházi, vagy világi szertartás szerinti.

**2. §**

/1/ Jelen rendelet hatálya Mónosbél Község temetőjére terjed ki, amely jelenti a Római Katolikus Egyház (továbbiakban: Egyház) tulajdonában álló 2 hrsz alatti területeket és a Mónosbél Község Önkormányzat (továbbiakban: Önkormányzat) tulajdonában álló 300 hrsz alatti területet, valamint e területen emelt ravatalozó épületet. A rendelet hatálya kiterjed mindazon személyekre is, akik a temető területén tartózkodnak, illetve fenntartásában közreműködnek.

**A köztemető fenntartása és üzemeltetése**

**3. §**

/1/ A köztemető fenntartásáról az Önkormányzat és az Egyház közösen gondoskodik külön megállapodás alapján.

/2/ A köztemető üzemeltetési feladatait az Önkormányzat látja el.

**A köztemető használatának rendje**

**4. §**

/1/ A temető bejáratánál jól látható helyen tájékoztató táblát kell elhelyezni, amelyen fel kell tüntetni a temető nyitvatartási idejét, a tulajdonos és/vagy üzemeltető megnevezését, pontos címét, valamint a temető részletes térképét ki kell függeszteni.

/2/ A temetőt a temetőlátogatók részére:

- március 31-től, október 31-ig   6. 00. – 21. 00. óráig,

- november 1-től, március 30-ig   7. 00. – 18. 00. óráig kell nyitva tartani, a /3/. bekezdésben foglalt eltérésekkel.

/3/ Október 31. és november 1. 2. napján a nyitvatartási idő 22. 00 óráig tart.

/4/ A köztemetőben csak a sírok, síremlékek díszítésére szolgáló tárgyak (koszorúk, vázák, virágok, mécsesek, gyertyák stb.) helyezhetők el.

/5/ A köztemetőn belüli utat– gépjárművel is – járható állapotban kell tartani.

/6/ A köztemetőben tilos járművel közlekedni, kivéve:

- a mozgássérült(ek)et, ill. az egészségi állapotuk vagy életkoruk miatt mozgásukban korlátozott személyeket szállító járműve(ke)t,

- a temetkezési tevékenységben részt vevő járművet,

- temetőben vállalkozásszerűen munkát végzők járműveit.

/7/ A köztemetőben keletkezett hulladékok gyűjtéséről hulladékgyűjtő hely kijelölésével kell gondoskodni. A keletkezett hulladék elszállításáról legalább hetente gondoskodni kell. A hulladékok elszállítása az Önkormányzat feladata.

/8/ A köztemetőben gyertyát vagy mécsest gyújtani legkésőbb a zárás előtt fél órával szabad.

/9/ A köztemetőbe állatokat bevinni tilos, kivéve a vakvezető kutyát.

/10/ A nyitvatartási idő alatt a temetőt bárki korlátozás nélkül látogathatja, a sírokat gondozhatja.

/11/ A sírok gondozásán, díszítésén kívül minden egyéb tevékenységet – annak megkezdése előtt – az Egyház részére be kell jelenteni.

**A temetkezési helyek kialakításának szabályai a köztemetőben**

**5. §**

/1/ Temetni, illetőleg az elhamvasztottak maradványait tartalmazó urnákat elhelyezni – kivéve a TeR. 33. § /3/ bekezdésben foglaltakat – csak temetkezés céljára kijelölt területen szabad.

/2/ Temetkezésre használt helyek:

a) Koporsós temetés esetén:

aa) sírhelyek: egyes sírhely 1 koporsó, mélyítés esetén 2 koporsó,

ab) kettes sírhelyek: 2 koporsó, mélyítés esetén 4 koporsó befogadására alkalmas temetési hely,

ac) gyermeksírhely,

ad) sírbolthely.

b) Hamvasztásos temetés esetén:

ba)- a hamvakat tartalmazó urnák földbetemetésére:

- urnasírhelyek

**Szociális temetés**

**5/A. §**[[1]](#footnote-1),[[2]](#footnote-2),[[3]](#footnote-3),[[4]](#footnote-4)

Hatályát vesztette

**A temetési helyek méretei**

**6. §**

/1/ A sírhelyek méretei:

- Felnőtt egyes sír: 1.90 m X 0.90 m, mélysége legalább 2.0 m,

- Felnőtt kettős sír: 1.90 m X 1.90 m, mélysége legalább 2.0 m,

- Gyermek sír legalább: 1.60 m X 0.80 m, mélysége legalább 2.0 m,

- Családi sír: 4.00 m X 1.90. m, mélysége legalább 2.0 m.

/2/ A sírok egymástól való legkisebb távolsága 1 m. A sorok egymástól való távolsága 1 m- ig terjedhet. A régi sírhelyek esetében a feltételeket adottnak kell tekinteni. A sírgödröt kifalazni tilos, de az Egyház hozzájárulásával természetes – a talajban lebomló – anyaggal burkolni lehet. Koporsós rátemetés esetén a sírgödröt úgy kell mélyíteni, hogy a felülre kerülő koporsó aljzata legalább 1,6 méter mélyre kerüljön.

/3/ Urna földbe temetése esetén az urnasírhely mérete általában 1 m X 1 m, mélysége legalább 1 m. Urna koporsós temetési helyre rátemethető.

**7. §**

/1/ Síremléket csak a nyilvántartási könyvbe bejegyzett eltemettető, vagy az általa felhatalmazott személy állíthat vagy távolíthat el.

/2/ A felállítandó síremlék, valamint az emlékoszlop tervét (vázrajzát) az Egyháznak az elhelyezés előtt be kell mutatni. Kegyeletet vagy a közízlést sértő síremléket felállítani tilos.

**A temetési helyek használati ideje és díja**

**8. §**

/1/ A temetési hely felett rendelkezési jogosultságot annak megváltásával lehet szerezni.

# /2/ A temetési hely feletti rendelkezési jog időtartama (használati idő):

# a) a koporsós betemetés, illetve rátemetés napjától számított 25 év;

# b) sírbolt esetén 60 év;

# c) urnasírhely esetén 25 év;

# d) urnasírbolt esetén 25 év.

/3/ A temetési hely feletti rendelkezési jog újraváltható, kivéve ha az Egyház a tulajdonukban lévő területet átalakítja vagy más célra kívánja felhasználni.

/4/ A részben vagy teljesen lezárt köztemetőben a használati idő rátemetés esetén sem hosszabbítható meg.

**9. §**

(1)[[5]](#footnote-5) A temetési helyek használatáért az 1. melléklet szerinti megváltási díjat – kivéve a közköltséges temetés sírhelyeit – kell fizetni. A megváltási díjat – urnafalba történő temetés kivételével – az egyház szedi be. Az urnafülke temetés esetében a megváltási díjat az Önkormányzat szedi be.

/2/ A megváltási díjat az első megváltás alkalmával a temettető vagy az általa megbízott köteles megfizetni, újraváltáskor elsőbbséget élvez az eltemettető, halála esetén pedig a törvényes öröklés rendje szerint soron következő közeli hozzátartozó. A díjakat minden esetben a temetést, kihantolást, rátemetést megelőzően kell megfizetni.

/3/ Ha kettős sírnál az első temetés napjától számított 25 éven belül újabb temetés nem történik a használati jog megszűnik, kivéve, ha az arra jogosult a használati jogot ismét megváltja.

/4/ Ha a sírhely nem váltható meg újra, de a hozzátartozó – a használati idő lejárta előtt – a holttestmaradványokat (hamvakat) a kiürítéskor ugyanabban a temetőben, vagy másik köztemetőben lévő új sírban helyezi el, az új sírhely megváltási díja az eredeti sírhely megváltási árának időarányos összegével csökken.

**10. §**

/1/ A temetési helyek magánforgalomban adás-vétel tárgyát nem képezhetik.

/2/ Ha a temetési hely felett rendelkezni jogosult bejelenti, hogy a temetési helyet nem kívánja igénybe venni, úgy a használati díj időarányos részét – a visszatérítéskor érvényben lévő díjtételek alapul vételével – vissza kell téríteni. A megváltott, de fel nem használt temetési helyről érvényesen csak a köztemető üzemeltetőjénél – írásban – tett nyilatkozattal lehet lemondani.

**A temető infrastrukturális létesítményei**

**11. §**

/1/ Az Önkormányzat a köztemetőben az alábbi feladatok ellátását biztosítja:

a) ravatalozó,

b) tárolók,

c) hűtők karbantartása, felújítása és szükség szerinti pótlása,

d) a temető nyitása és zárása.

/2/ Sírgondozás céljára a vizet bárki ingyenesen használhatja, a keletkező hulladékot, koszorú- és virágmaradványt az erre kijelölt lerakóhelyen díjtalanul lerakhatja.

(3)[[6]](#footnote-6) Az Önkormányzatot a hűtő-tároló használatáért igénybevételi díj illeti meg. A temetési szolgáltatók által fizetendő díj mértéke 1000,- Ft/nap + ÁFA. Az igénybevételt megelőzően, illetve az igénybevételt követő 24 órán belül a használatot be kell jelenteni az Önkormányzatnak, melyről nyilvántartást kell vezetni. Temetés napjára a ravatalozóban lévő hűtő-tároló használatba nem adható ki.”

**Temetői munkák**

**12. §**

/1/ Az Egyház engedélye nélkül, vagy attól eltérő módon végzett munka esetén az Egyház:

a) a sírhely felett rendelkezni jogosultat megfelelő határidő kitűzésével felhívja

a sérelmes állapot megszüntetésére,

b) a felhívás eredménytelensége esetén kezdeményezi az Önkormányzatnál a felelősségre vonását.

/2/ A temető területén munka úgy végezhető, hogy az ne sértse a hozzátartozók és a látogatók kegyeleti érzéseit és ne akadályozza az elhunyt búcsúztatását.

/3/ Munkavégzés során a szomszédos temetési hely nem sérülhet, gondoskodni kell arról, hogy az eredeti állapot ne változzon. Amennyiben a szomszédos temetkezési hely sérül, úgy a kárt okozó köteles az eredeti állapotot helyreállítani. A munkavégzés ideje alatt a temetési helyek látogatását akadályozni nem lehet.

/4/ Búcsúztatás alatt munkavégzéssel keletkezett hang, vagy egyéb más hatás nem zavarhatja a szertartást.

/5/ Az egyes sírhelyek díszítését szolgáló tárgyak, növények, koszorúk eltávolítását csak a rendelkezni jogosult, vagy megbízottja végezheti.

/6/ A sírhelyekről lekerülő hulladékot csak az arra kijelölt gyűjtőhelyen lehet elhelyezni.

/7/ Az építéssel (bontással) keletkező építési törmelék, hulladék és felesleges föld az építés (bontás) befejezését követő azonnali elszállítása az építtető feladata.

/8/ A temetőben tűzveszélyes tevékenységet végezni csak a tűzvédelmi előírások betartásával szabad. A sírhelyeken tűzveszélyes tevékenységet (gyertya, mécses, fáklya gyújtása stb.) végezni csak úgy szabad, hogy a környezetre tűzveszélyt ne jelentsen. A tűzveszély elkerüléséhez szükséges intézkedéseket annak kell megtennie, aki a gyertyát vagy mécsest meggyújtotta. A tűzveszélyes tevékenység csak állandó felügyelet mellett végezhető.

/9/ Avart és mindenféle éghető hulladékot a temető területén elégetni tilos.

/10/ A sírok gondozását körültekintően, kellő gondossággal szabad végezni oly módon, hogy azzal a szomszédos sírhelyeket ne rongálják, illetve ne szennyezzék be.

/11/ Tilos a sírhelyek környékét felásni, a talajt elhordani, vagy sírfeltöltésre használni.

/12/ A sírhelyre, vagy annak környezetében korábban ültetett bokrok, fák – amennyiben azok zavarják a környezetet – a fenntartó engedélyével eltávolíthatók. A zavaró körülmény megszüntetése elsődlegesen a növény ültetőjének feladata. Amennyiben a létesítő személye nem állapítható meg, akkora *az Önkormányzatnak* kell megszüntetni a zavaró körülményt.

/13/ A temető tisztántartása, télen az utak, járdák hó eltakarítása és síkosság mentesítése a temető teljes területén és a temető előtti járdán a*z Önkormányzat* feladata.

**13. §**

 Sírok kiásását, betemetését és az ezzel járó egyéb munkákat csak a temetéssel megbízott temetkezési vállalkozó végezheti, egyeztetve a köztemető üzemeltetőjével.

**14. §[[7]](#footnote-7)**

Hatályát vesztette

**Záró rendelkezések**

**15. §**

Jelen rendelet 2006. június 1-jén lép hatályba, és ezzel egyidejűleg Mónosbél Község Önkormányzatának a temető és temetkezések rendjéről, üzemeltetéséről szóló 15/2004. (IV. 28.) rendelete hatályát veszti.

 *Fehér Lászlóné Varga Sándorné*

 *Címzetes főjegyző Polgármester*

1. melléklet[[8]](#footnote-8) Mónosbél Községi Önkormányzat Képviselő-testületének 10/2006. (V. 25.) önkormányzati rendelethez

**A temetési helyek megváltási és újraváltási díjai**

1. Sírhely megváltása és újraváltása 5.000,- Ft
2. Urnafülke temetés megváltási díja 15.900,- Ft+ÁFA”
1. Az 5/A. §-t és az azt megelőző alcímet beiktatta a 17/2014. (XI. 27.) önkormányzati rendelet, hatályos: 2016. január 1-jétől [↑](#footnote-ref-1)
2. Az 5/A. §-t és az azt megelőző alcímet a 21/2015. (XII.22.) önkormányzati rendelet 2017. január 1-jétől helyezi hatályba [↑](#footnote-ref-2)
3. Az 5/A. §-t és az azt megelőző alcímet a 15/2016. (XII.15.) önkormányzati rendelet 2019. január 1-jétől helyezi hatályba [↑](#footnote-ref-3)
4. Az 5/A. §-t hatályon kívül helyezte a 3/2019. (II.18.) önkormányzati rendelet, hatályos: 2019. február 19-től [↑](#footnote-ref-4)
5. A 9. § (1) bekezdését módosította a 17/2014. (XI. 27.) önkormányzati rendelet, hatályos: 2014. november 28-tól [↑](#footnote-ref-5)
6. A 11. § (3) bekezdését beiktatta az 5/2014. (III. 31.) önkormányzati rendelet, hatályos: 2014. április 1-jétől [↑](#footnote-ref-6)
7. A 14. §-t hatályon kívül helyezte a 8/2012. (V. 24.) önkormányzati rendelet, hatálytalan 2012. május 25-től [↑](#footnote-ref-7)
8. Az 1. mellékletet beiktatta a 17/2014. (XI. 27.) önkormányzati rendelet, hatályos: 2014. november 28-tól [↑](#footnote-ref-8)